《晓发铜城驿至东阿道中杂诗五章 其二》
清代·姚燮

十里北京店，五里南京村。村贫绝宵警，巷屋荒无门。

麦原接逦迤，但有烟草昏。飒沙白如雨，高天青不云。

民閒各野坐，袒裸无完裈。纷纷去车马，目击行人行。

朝餐自不保，留客安有樽？若有百端苦，难为过者陈。

我马下坡阪，饮水甘黑浑。马饱得行路，我饥且弗言。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。